送同郡識上人遊圓覺問道慈受
作者：葛勝仲
朝代：宋

paragraphs: 道人獨往韻，半生服行衣。
專門施氏易，編脱屢絕韋。
文詞粲藻火，片語不救饑。
棄家學心法，感歎悟昨非。
兩年飽三白，屏棄甘與肥。
南行訪道師，芒屩常輕飛。
側聞長者寺，塔廟俱巍巍。
堂堂第一代，龍天共瞻依。
騰装來見語，舍是将安歸。
勉旃叩玄旨，心花發清輝。